title: Решение (ЕС) 2015/667 на Комисията от 4 февруари 2015 година относно държавна помощ SA.14551 (2013/C), приведена в действие от Франция вследствие на промяната на условията на помощта, предоставена на чартьори в рамките на схемата за облагане върху тонажа (нотифицирано под номер C(2015) 434) (Текст от значение за ЕИП)

text:
               29.4.2015

               BG

               Официален вестник на Европейския съюз

               L 110/15

         РЕШЕНИЕ (ЕС) 2015/667 НА КОМИСИЯТА
   от 4 февруари 2015 година
   относно държавна помощ SA.14551 (2013/C), приведена в действие от Франция вследствие на промяната на условията на помощта, предоставена на чартьори в рамките на схемата за облагане върху тонажа

         (нотифицирано под номер C(2015) 434)

   (само текстът на френски език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, алинея първа от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като покани заинтересованите страни да представят мненията си в съответствие с посочените разпоредби (1) и като взе предвид техните мнения,
   като има предвид, че:
   1.   ПРОЦЕДУРА

               (1)

               С писмо от 6 ноември 2013 г. Комисията уведоми Франция за решението си да открие процедурата, предвидена в член 108, параграф 2 от Договора за функционирането на Европейския съюз (ДФЕС), относно помощта, предоставена на чартьори в рамките на схемата за облагане върху тонажа. Решението на Комисията да открие процедурата (наричано по-нататък „решението за откриване“) беше публикувано в Официален вестник на Европейския съюз
                   (2). Комисията покани заинтересованите страни да представят мненията си относно въпросната помощ.

               (2)

               Френските органи представиха своите коментари и отговори на въпросите, съдържащи се в решението за откриване, с писма от 28 април 2014 г., 14 май 2014 г. и 28 ноември 2014 г. На 20 октомври 2014 г. в Брюксел беше проведена среща с френските органи.

               (3)

               Третите страни (Armateurs de France и Асоциацията на корабособствениците от Европейската общност — European Community Shipowners' Associations, ECSA) представиха мненията си в рамките на срока, предвиден за тази цел в решението за откриване. С писмо от 20 март 2014 г. Комисията препрати тези мнения на френските органи. Франция отговори на мненията на третите страни с писмо от 28 април 2014 г.

         2.   КОНТЕКСТ

               (4)

               Във вида ѝ, одобрен от Комисията през 2003 г. въз основа на Насоките на Общността за държавната помощ за морския транспорт от 1997 г. (наричани по-долу „Насоките от 1997 г.“) (3), френската схема за облагане върху тонажа не налагаше никакви общи условия по отношение на флага на корабите, съставящи флота, експлоатиран от корабособствениците получатели по тази схема.

               (5)

               За сметка на това допустимостта до участие в схемата по отношение на дейности, включващи кораби, наети чрез тайм-чартър (4), подлежеше на специфично ограничение, засягащо дела на нетния тонаж на флота, съставен от корабите, които не плават под флаг на Общността. Съгласно съображение 35 от Решение C(2003) 1476 окончателен на Комисията от 13 май 2003 г., с което се разрешава френската схема за облагане върху тонажа (5), за дейностите, включващи кораби, които са наети чрез тайм-чартър и не плават под флага на държава — членка на Европейската общност, могат да се използват само 75 % от тонажа на флота, експлоатиран от дружеството. В съображение 36 от решението се уточнява също така, че това ограничение не се прилага по отношение на кораби, плаващи под флаг на държава членка, ако тяхното стратегическо и търговско управление се осъществява от територията на държава членка.

               (6)

               След приемането на Насоките на Общността за държавната помощ за морския транспорт от 2004 г. (наричани по-долу „Насоките от 2004 г.“) (6) със закона за изменение на закона за бюджета за 2005 г. (Закон № 2005-1720 от 30 декември 2005 г.) Франция въведе общо правило за флага и отмени специфичното правило, приложимо за корабите, наети чрез тайм-чартър.

               (7)

               Общата схема на мярката е описана по следния начин в административна инструкция № 4-H-3-08, публикувана в Официален данъчен бюлетин (BOI) № 41 от 11 април 2008 г.:
               „С член 47 от Закона за изменение на закона за бюджета за 2005 г. (Закон № 2005-1720 от 30 декември 2005 г.) се постига съответствие между незадължителната схема за облагане върху тонажа, предвидена в член 209-0-B от Общия данъчен кодекс, и новите Насоки на Общността за държавната помощ за морския транспорт, публикувани на 17 януари 2004 г. в Официален вестник на Европейския съюз.

                  Възползването от тази схема занапред зависи от това дали дружествата за морски транспорт са избрали да запазят или увеличат дела на флота си под флаг на държава — членка на Европейската общност, за периода на прилагане на инструмента. […]“

               (8)

               По отношение на допустимостта на корабите, наемани чрез тайм-чартър, в административна инструкция № 4-H-3-08 се уточнява следното:
               „[…] условието в раздел I, член 209-0 B, последна алинея [от Общия данъчен кодекс], съгласно което от схемата се изключват корабите, наети чрез тайм-чартър и плаващи под флаг на държава, която не е член на Европейската общност, ако представляват повече от 75 % от нетния тонаж на експлоатирания флот, се отменя.“ (7)

               „Поради това търговските кораби, наети чрез тайм-чартър и плаващи под флаг на държава, която не е член на Европейската общност, се допускат до схемата за облагане върху тонажа дори и да представляват повече от 75 % от нетния тонаж на флота, експлоатиран от дружеството.

                  С други думи, допустимите кораби, наети чрез тайм-чартър и плаващи под флаг на държава, която не е член на Европейската общност, се ползват без ограничение от схемата за облагане върху тонажа, при условие че е спазен ангажиментът, посочен по-горе […].“
                (8)

         3.   ПРИЧИНИ, ДОВЕЛИ ДО ОТКРИВАНЕ НА ОФИЦИАЛНАТА ПРОЦЕДУРА ПО РАЗСЛЕДВАНЕ

               (9)

               В решението за откриване Комисията изрази съмнение по отношение на съвместимостта с вътрешния пазар на промяната в схемата за облагане върху тонажа, въведена през 2005 г.

               (10)

               Комисията счита, че отмяната на ограничението за допустимостта на дейностите, включващи кораби, наемани чрез тайм-чартър и плаващи под флаг на държава, която не е член на ЕС, е мярка, въвеждаща допълнителна помощ, тъй като тя не е съвместима с Решение C(2003) 1476 окончателен, с което се разрешава френската схема за облагане върху тонажа, и че Франция е пропуснала да изпрати уведомление до Комисията.

               (11)

               Комисията счита, че запазването на ограничението за допустимостта на дейностите, включващи кораби, наемани чрез тайм-чартър и плаващи под флаг на държава, която не е член на ЕС, е обосновано с оглед изпълнението на целите на насоките от 1997 г. и от 2004 г.

         4.   КОМЕНТАРИ И АНГАЖИМЕНТИ НА ФРАНЦИЯ

               (12)

               На първо място френските органи потвърдиха, че в своя редактиран вариант, съобразен с член 19 от закона за изменение на закона за бюджета за 2002 г. (Закон № 2002-1576 от 30 декември 2002 г.), член 209-0 B от Общия данъчен кодекс (ОДК) обвързва прилагането на схемата за облагане върху тонажа със спазване на максимален праг за допустимост от 75 % нетен тонаж на флота, експлоатиран от дружеството, по отношение на корабите, наемани чрез тайм-чартър и плаващи под флаг на държава, която не е член на Европейската общност (9). Това съотношение е било одобрено от Комисията в съображение 35 от Решение C(2003) 1476 окончателен (10).

               (13)

               Подробните данни, събрани от френската дирекция за данъчно законодателство, потвърждават спазването на процентното съотношение на корабите, наемани чрез тайм-чартър, които не плават под флаг на Общността, спрямо общия тонаж, експлоатиран от дружеството, за всяко дружество поотделно и за всяка година от включването в схемата. В обобщените таблици, изпратени на Комисията, са посочени не само всички дружества, членуващи в асоциацията Armateurs de France, които са избрали схемата за облагане върху тонажа (11), но също и корабите на дружествата корабособственици за обществени услуги за воден транспорт (12). Оставащите 15 % принадлежат на дружества, които не са избрали схемата за облагане върху тонажа и които не са членове на сдружение на корабособственици (основно SNCM и CMN). Данните показват, че от въвеждането на облагането върху тонажа през 2003 г. до 2014 г. нито един от получателите не е надвишил въпросния праг. Най-високият наскоро констатиран дял е 41 %, което е доста под разрешения през 2003 г. праг.

               (14)

               При никое от съответните дружества съотношението не надхвърля прага от 75 % за годината, в която то е избрало да участва в схемата за облагане върху тонажа.

               (15)

               Освен това всички настоящи получатели експлоатират под флаг на държава — членка на Съюза, или на държава — страна по Споразумението за ЕИП (наричан по-долу „европейски флаг“) дял от нетния тонаж на флота си, равен на минимум 25 %. Тъй като получателите по схемата са задължени да запазят или увеличат дела на флота си под европейски флаг, никога над 75 % от нетния тонаж на флота им не би могъл да бъде съставен от кораби, наети чрез тайм-чартър, които не плават под европейски флаг. Така те винаги ще изпълняват условията на Решение C(2003) 1476 окончателен.

               (16)

               Въпреки това в рамките на обмена на кореспонденция с Комисията френските органи признаха, че действащото френско законодателство не предвижда правни задължения, които да гарантират, че дружествата получатели, наемащи кораби чрез тайм-чартър, винаги ще допринасят в достатъчна степен за постигане на целите на Насоките от 2004 г. По-специално по отношение на новите участници не съществуват конкретни задължения за флага, нито за минимална собствена морска дейност.

               (17)

               За да коригират ситуацията, френските органи поеха ангажимент от началото на финансовата 2015 г. (13) включването в схемата за облагане върху тонажа да е възможно само при условие че дружеството експлоатира под европейски флаг дял от нетния тонаж на флота си, равен на минимум 25 %, и се задължава да запази или увеличи този дял в рамките на десетгодишния срок на действие на схемата. За групи с консолидирани данъчни отчети този ангажимент се изчислява на база на общия нетен тонаж на дружествата, включени в група, подаваща консолидиран отчет.

         5.   МНЕНИЯ НА ЗАИНТЕРЕСОВАНИ ТРЕТИ СТРАНИ

   5.1.   Мнения на Armateurs de France

               (18)

               Armateurs de France (AdF) е професионална синдикална организация, представляваща дружества за морски транспорт и услуги.

               (19)

               AdF припомня, че първоначалната френска схема, за която Франция е подала уведомление, е одобрена от Комисията през 2003 г. въз основа на Насоките от 1997 г.

               (20)

               Френската схема от 2003 г. предвиждаше дейностите, включващи кораби, наети чрез тайм-чартър и плаващи под флаг на трета държава, да са допустими само за 75 % от нетния тонаж на флота. С други думи, процентният дял на корабите, наети чрез тайм-чартър, които не плават под флаг на Общността, не надвишава 75 % от общия тонаж, експлоатиран дружеството.

               (21)

               През 2004 г., след изпращането на уведомлението за схемата от страна на Франция, Насоките от 1997 г. бяха заменени и прецизирани. По-специално в Насоките от 2004 г. се припомнят техните цели, а именно „насърчаване на вписването или повторното вписване на флаговете в регистрите на държавите членки“ или „запазване и насърчаване на морското ноу-хау, както и […] защитаване и насърчаване на заетостта на европейските моряци“.

               (22)

               Именно с цел да постигне съответствие с новите насоки Франция реши да замени 75-процентния праг с нов критерий. Този нов критерий, който предвижда „да се запази или […] увеличи делът на флота, плаващ под флаг на държава членка“, на практика предлага по-голяма гаранция за запазването и насърчаването на работните места в Общността, отколкото ограничението, наложено за корабите, наети чрез тайм-чартър и плаващи под флаг на държава извън Общността.

               (23)

               Като се има предвид, че френското законодателство просто повтаря текста на Насоките от 2004 г., не може да съществува съмнение за несъвместимост. Следователно са налице принципите на правната сигурност и оправданите правни очаквания.

               (24)

               С оглед на провежданото официално разследване членовете на Armateurs de France извършиха проверка дали прагът от 75 % е бил спазван от самото начало и за целия период от 2003 г. досега.

               (25)

               След края на тази проверка бе установено, че, изчислен за всяка година и за всяко дружество, делът на корабите, наети чрез тайм-чартър и плаващи под флага на трета държава, не надхвърля първоначално разрешеното през 2003 г. съотношение от 75 % спрямо общия експлоатиран тонаж, въпреки промяната във френското законодателство. Задължението за запазване или увеличаване на флота, плаващ под флаг на Общността, на практика постига същия резултат като предишния критерий, и може да се счита за достатъчно целесъобразно само по себе си.

               (26)

               Френските критерии, такива, каквито са към момента, и по-специално този, който предвижда „да се запази или […] увеличи делът на флота, плаващ под флаг на държава членка“, се вписват изцяло в целите, определени в Насоките от 2004 г.

         5.2.   Мнения на Асоциацията на корабособствениците от Европейската общност (ECSA)

               (27)

               Най-напред ECSA подчертава, че наемането чрез тайм-чартър е един от основните механизми, с които разполагат корабоплавателните дружества. То позволява търговското и оперативното управление на кораба да се прехвърли на чартьора за предварително договорен период от време, докато собствеността и останалите аспекти на управлението на кораба остават в ръцете на неговия собственик. Така корабоплавателните дружества разполагат с известна гъвкавост, която им позволява да отговорят по оптимален начин на нуждите на своите клиенти и така да гарантират позицията си в световен план. Благодарение на гъвкавостта, която наемането чрез тайм-чартър позволява, европейските корабоплавателни дружества достатъчно бързо успяха да спечелят пазарни дялове.

               (28)

               Най-важното в сектора на морския транспорт е заетостта на сушата, свързана пряко с търговското и оперативното управление на корабите и, непряко, с поддръжката и способността на корабоплавателните дружества да привличат клиенти. През последните десетилетия европейските корабособственици безспорно изградиха много добър оперативен и управленски капацитет. Благодарение на наемането на кораби, независимо от техния флаг, в европейските дружества бяха създадени и запазени работни места и умения на високо равнище.

               (29)

               ECSA е на мнение, че промените, които Франция въведе в своята схема за облагане върху тонажа през 2005 г., са в съответствие с целите, определени в Насоките от 2004 г. Настояването за официално повторно въвеждане на ограничението, наложено на корабите, наети чрез тайм-чартър и плаващи под флаг на държава извън Съюза, би лишило европейските корабоплавателни дружества от гъвкавостта, която им е необходима, за да отговорят по адекватен и оптимален начин на нуждите на своите клиенти и да укрепят своите позиции на пазара в световен план.

               (30)

               Въпреки това, ако Комисията настоява корабоплавателните дружества да притежават и експлоатират известен процент търговски кораби, за да могат да се ползват от схемата за облагане върху тонажа, ECSA счита, че Комисията следва да позволи на европейските корабоплавателни дружества да експлоатират до 10 TPL (14) на нает кораб за всеки TPL на собствен кораб или нает чрез чартър при беърбоут условия в рамките със схемите за облагане върху тонажа. Прилагането на горепосоченото съотношение не трябва да е обвързано с критерии, като например вписване в регистър на Общността.

               (31)

               В заключение насоките на Общността следва да продължат да осигуряват гъвкава рамка. Те трябва да позволяват на държавите членки да приемат подходящи мерки за подкрепа на своя флот в зависимост от собствените си потребности, при условие че се гарантира принос за постигането на целите на тези насоки. ECSA счита, че европейските корабоплавателни дружества, които експлоатират кораби, наети чрез тайм-чартър, също изпълняват тези цели, без значение дали корабите плават под флаг на държава членка или не.

         6.   КОМЕНТАРИ НА ФРАНЦИЯ ОТНОСНО МНЕНИЯТА НА ЗАИНТЕРЕСОВАНИТЕ СТРАНИ

               (32)

               Франция отбеляза мненията на третите страни, подкрепящи нейната позиция.

         7.   ОЦЕНКА НА МЕРКИТЕ

   7.1.   Наличие на държавна помощ по смисъла на член 107, параграф 1 от ДФЕС

               (33)

               В решение C(2003) 1476 окончателен френската схема за облагане върху тонажа е призната за държавна помощ.

               (34)

               Причините, поради които Комисията заключи, че схемата за облагане върху тонажа в действителност представлява държавна помощ по смисъла на член 107, параграф 1 от ДФЕС, остават в сила. По-специално схемата за облагане върху тонажа е незадължителна схема, която представлява дерогация от правилата за изчисляване на корпоративния данък, и предоставя на определени дружества — дружествата за морски транспорт — икономическо предимство, свързано с по-ниска данъчна основа, което в общия случай води до по-ниско данъчно облагане на техните приходи. Дружествата за морски транспорт осъществяват своята дейност на пазари, на които е налице силна конкуренция в международен план, така че предимствата, свързани с облагането върху тонажа, са в състояние да доведат до нарушение на конкуренцията и да засегнат търговията между държавите, които са страни по споразумението за ЕИП.

               (35)

               Премахването на ограничението за допустимостта на дейностите, включващи кораби, наети чрез тайм-чартър, които не плават под флаг на държава членка, е мярка, с която се създава нова помощ, въведена без предварително уведомяване на Комисията, в противоречие с предвиденото в член 108, параграф 3 от ДФЕС. Става дума за нова помощ, тъй като тя не е съвместима с Решение C(2003) 1476 окончателен, с което се разрешава френската схема за облагане върху тонажа, и Франция не е уведомила Комисията. Противно на твърденията на AdF, (15) отмяната на ограничението не може да се счита за подходяща мярка за изменение на френската схема за облагане върху тонажа с цел постигане на съответствие с Насоките от 2004 г. (16), тъй като тази отмяна не съответства на целите на Насоките от 2004 г., както е пояснено в точка 7.2 от настоящото решение. Следователно отмяната на ограничението за допустимостта на дейностите, включващи кораби, наети чрез тайм-чартър, които не плават под флаг на държава членка, не може да бъде част от съществуващата помощ по смисъла на точка 13 от Насоките от 2004 г. (17).

         7.2.   Съвместимост с вътрешния пазар въз основа на член 107, параграф 3 от ДФЕС

               (36)

               Условията за прилагане на член 107, параграф 3, буква в) от ДФЕС в областта на морския транспорт са разяснени в Насоките от 2004 г. Следователно съвместимостта на мярката, която е предмет на настоящото решение, трябва да бъде оценена въз основа на Насоките от 2004 г.

               (37)

               Насоките от 2004 г., подобно на Насоките от 1997 г., не предвиждат изрично ограничение за включване на кораби, наети чрез тайм-чартър, в схемата за облагане върху тонажа. Въпреки това в предишни решения (18) Комисията все пак е счела, че чартьорите, които се ползват от схема за облагане върху тонажа, трябва да допринасят за постигане или на целта за вписване на флаговете в регистрите на държавите членки, или на целта за запазване на морското ноу-хaу, като осъществяват морското управление на определен процент от своя флот. В действителност нито едно дружество не следва да се ползва от схема за облагане върху тонажа, без да допринася за постигането на ключовите цели на Насоките от 2004 г.

               (38)

               Предвид статистическите данни, предоставени от френските органи, Комисията констатира, че въпреки отмяната през 2005 г. на ограниченията за корабите, наети чрез тайм-чартър, получателите по френската схема за облагане върху тонажа са допринесли в достатъчна степен за постигане на горепосочените цели, тъй като процентът на корабите, наети чрез тайм-чартър, които не плават под флаг на Общността, не надхвърля 41 % от общия тонаж, експлоатиран от дружествата получатели. Този резултат е бил постигнат или чрез висок процент кораби под европейски флаг, или чрез морско управление на определен процент от флота (а също и чрез комбинация от тези два фактора).

               (39)

               Освен това Комисията отбелязва, че според френските органи всички настоящи получатели експлоатират под европейски флаг дял от нетния тонаж на своя флот, равен поне на 25 %. Комисията отбелязва също, че доброто представяне на сектора на морския транспорт във Франция по отношение на използване на европейски флагове се потвърждава също и от външните проучвания, например проучването, публикувано от Oxford Economics през 2014 г., „The economic value of the EU shipping industry“ („Икономическата стойност на сектора за морски транспорт в ЕС“). В това проучване се констатира, че делът на тонажа под френски флаг е доста над 25 % от експлоатирания тонаж (19). Тъй като получателите по схемата са задължени да запазят или увеличат дела на флота си под европейски флаг, не е възможно повече от 75 % от нетния тонаж на флота им да бъде съставен от кораби, наети чрез тайм-чартър, които не плават под европейски флаг.

               (40)

               Въпреки това Комисията трябва да отбележи, че действащото френско законодателство не предвижда правно задължение, което да гарантира, че дружествата получатели, наемащи кораби чрез тайм-чартър, винаги ще допринасят в достатъчна степен за постигане на целите на Насоките от 2004 г. По-специално по отношение на новите участници не съществуват конкретни задължения за флага, нито за собствена морска дейност.

               (41)

               Въз основа на това Комисията достига до извода, че действащото френско законодателство не съдържа необходимите гаранции и не може да се счита за съвместимо с Насоките от 2004 г.

               (42)

               В този контекст Комисията отбелязва ангажимента на Франция да предприеме коригиращи действия и да въведе като условие за включване в схемата за облагане с единна ставка задължението дружеството да използва определен минимален процент кораби под европейски флаг. Този дял ще бъде фиксиран на 25 % от нетния тонаж на флота, считано от данъчната 2015 година, и трябва да се спазва за целия десетгодишен период, за който се прилага опцията за облагане върху тонажа.

               (43)

               Това условие е също толкова строго като условието в първоначалното Решение C(2003) 1476 окончателен, с което се разрешава френската схема за облагане върху тонажа. Предвид целите на Насоките от 2004 г., и по-специално необходимостта получателите да допринасят за постигане или на целта за вписване на флаговете в регистрите на държавите членки, или на целта за запазване на морското ноу-хау, като осъществяват морското управление на определен процент от своя флот, Комисията счита, че ангажиментът, поет от Франция, е подходящ. В действителност този ангажимент гарантира, че новите участници в схемата за облагане върху тонажа също ще допринесат за постигане на целта за вписване на флаговете в регистрите на държавите членки.

         7.3.   Заключение

               (44)

               Комисията констатира, че през 2005 г. в нарушение на член 108, параграф 3 от ДФЕС Франция неправомерно е привела в действие промяната във френското законодателство относно облагането върху тонажа в частта му, касаеща корабите, наети чрез тайм-чартър.

               (45)

               Тази промяна не е съвместима с ДФЕС, защото не гарантира, че новите участници в схемата за облагане върху тонажа ще допринесат в достатъчна степен за постигане на целите на Насоките от 2004 г., доколкото нямат правно задължение по отношение на флага на флота, нито по отношение на минималната собствена морска дейност.

               (46)

               Както е договорено с френските органи, съществуващите официални правила трябва да бъдат коригирани, така че в бъдеще да се гарантира, че в схемата за облагане върху тонажа могат да участват само дружествата, при които поне 25 % от нетния тонаж е под европейски флаг. По този начин получателите по схемата за облагане върху тонажа ще допринесат за постигане на целите на Насоките от 2004 г. дори ако целият им флот е нает чрез тайм-чартър.

               (47)

               След като всички настоящи получатели вече спазват горепосочения праг и са задължени да запазят или увеличат дела от флота си под европейски флаг, не е необходимо да се изиска възстановяване на помощите,

         ПРИЕ НАСТОЯЩОТО РЕШЕНИЕ:
   Член 1
   Промяната на схемата за облагане върху тонажа, неправомерно приведена в действие от Франция през 2005 г. в нарушение на член 108, параграф 3 от Договора за функционирането на Европейския съюз, е несъвместима с вътрешния пазар по отношение на правилата, които се прилагат спрямо корабите, наети чрез тайм-чартър.
   Член 2
   Франция трябва да промени законодателството относно схемата за облагане върху тонажа, считано от данъчната 2015 година, в съответствие с ангажимента, който е поела и по силата на който в момента на включването им в схемата за облагане върху тонажа получателите по въпросната схема трябва да поставят минимум 25 % от флота си под флаг на държава членка или на държава, която е страна по Споразумението за ЕИП, и впоследствие да запазят или увеличат този процент.
   Член 3
   Франция трябва да уведоми Комисията за приемането на законодателните промени, посочени в член 2.
   Член 4
   Адресат на настоящото решение е Френската република.

      Съставено в Брюксел на 4 февруари 2015 година.

            За Комисията

         Margrethe VESTAGER

            Член на Комисията

      (1)  ОВ C 380, 28.12.2013 г., стр. 29.

      (2)  Вж. бележка под линия 1.

      (3)  ОВ C 205, 5.7.1997 г., стр. 5.

      (4)  Тайм-чартър на кораб (на английски „time charter“) се определя като договор, с който наемодателят предоставя на чартьора разполагащ с екипаж, оборудван и екипиран кораб за срок, определен в чартърния договор, срещу определено заплащане. Чартьорът осъществява търговското управление, докато наемодателят осъществява морското управление на кораба.

      (5)  Решение на Комисията от 13 май 2003 г. във връзка с държавна помощ N 737/02 относно френската схемата за облагане с единна ставка върху тонажа в полза на корабоплавателни компании (ОВ C 38, 12.2.2004 г., стр. 5).

      (6)  ОВ C 13, 17.1.2004 г., стр. 3. Вж. точка 3.1, алинея 7.

      (7)  № 1, четвърта алинея от административна инструкция № 4-H-3-08.

      (8)  № 22, втора и трета алинея от административна инструкция № 4-H-3-08. „Ангажиментът, посочен по-горе“ е ангажиментът на дружествата за морски транспорт да запазят или увеличат дела на своя флот, плаващ под флаг на държава — членка на Европейската общност, за срока на действие на инструмента.

      (9)  В раздел I, член 209-0 B, трета алинея от ОДК се уточнява, че „корабите, наети чрез тайм-чартър, които не плават под флаг на държава — членка на Европейската общност, не могат да се ползват от настоящата схема, ако представляват повече от 75 % от нетния тонаж на флота, експлоатиран от дружеството“.

      (10)  Съображение 35 от Решение C(2003) 1476 окончателен:„Така дейностите, включващи кораби, наемани чрез тайм-чартър, които не плават под флаг на държава — членка на Европейската общност, могат да се ползват от схемата за облагане с единна ставка върху тонажа само ако представляват максимум 75 % от нетния тонаж на флота, експлоатиран от дружеството“.

      (11)  Членовете на Armateurs de France представляват 80 % от тонажа, експлоатиран от френските корабособственици.

      (12)  Последните представляват 5 % от общия тонаж, експлоатиран от френските корабособственици.

      (13)  Френската схема за облагане върху тонажа, предвидена в член 209-0 В от Общия данъчен кодекс, се изменя с член 75 от втория закон за изменение на закона за бюджета за 2014 г. (Закон № 2014-1655 от 29 декември 2014 г.). Новото условие ще се прилага по отношение на дружества, които са избрали схемата за една фискална година, считано от 27 ноември 2014 г.

      (14)  Дедуйет.

      (15)  Вж. съображения (21)—(23) от настоящото решение.

      (16)  Вж. точка 13 от Насоките от 2004 г.

      (17)  В противоречие с критерия, изискващ „да се запази или […] увеличи делът на флота, плаващ под флаг на държава членка“, който е въведен с цел постигане на съответствие с Насоките от 2004 г.

      (18)  Вж. например първоначалното Решение C(2003) 1476 окончателен и Решение 2009/626/ЕО на Комисията от 25 февруари 2009 г. относно схема за помощ C 2/08 (ex N 572/07) относно изменението на системата на данък върху морския тонаж, която Ирландия планира да въведе (ОВ L 228, 1.9.2009 г., стр. 20). Вж. също решението за откриване на официалната процедура, точки 24—26.

      (19)  Вж. например графики 2.3г и 2.4б от проучването (http://www.oxfordeconomics.com/my-oxford/projects/272456).


title: 2008/531/ЕО: Решение на Европейския парламент от 24 април 2007 година относно освобождаване от отговорност във връзка с изпълнението на бюджета на Европейския орган за безопасност на храните за финансовата 2005 година

text:
               15.7.2008

               BG

               Официален вестник на Европейския съюз

               L 187/163

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаване от отговорност във връзка с изпълнението на бюджета на Европейския орган за безопасност на храните за финансовата 2005 година
   (2008/531/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейския орган за безопасност на храните за финансовата 2005 година (1),
   като взе предвид доклада на Сметната палата относно окончателния годишен отчет на Европейския орган за безопасност на храните за финансовата 2005 година (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (EО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (4), и по специално член 44 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0112/2007),

               1.

               Освобождава изпълнителния директор на Европейския орган за безопасност на храните от отговорност във връзка с изпълнението на бюджета на Органа за финансовата 2005 година;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския орган за безопасност на храните, Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 22.

      (2)  ОВ C 312, 19.12.2006 г., стр. 42.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 31, 1.2.2002 г., стр. 1. Регламент, последно изменен с Регламент (EО) № 575/2006 (ОВ L 100, 8.4.2006 г., стр. 3).

      (5)  ОВ L 357, 31.12.2002 г., стр. 72.
    ---documentbreak---

               15.7.2008

               BG

               Официален вестник на Европейския съюз

               L 187/164

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година,
   съдържаща забележките, които са неразделна част от решението относно освобождаване от отговорност във връзка с изпълнението на бюджета на Европейския орган за безопасност на храните за финансовата 2005 година
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейския орган за безопасност на храните за финансовата 2005 година (1),
   като взе предвид доклада на Сметната палата относно окончателния годишен отчет на Европейския орган за безопасност на храните за финансовата 2005 г., заедно с отговорите на Органа (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 178/2002 на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (4), и по-специално член 44 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0112/2007),

               А.

               като има предвид, че Сметната палата декларира, че е получила основателни уверения, че годишният отчет за финансовата година, приключила на 31 декември 2005 г., е достоверен и че извършените операции са, с известни резерви, законосъобразни и редовни,

               Б.

               като има предвид, че на 27 април 2006 г. Парламентът освободи от отговорност директора във връзка с изпълнението на бюджета на Органа за финансовата 2004 година (6) и в резолюцията, придружаваща решението за освобождаване от отговорност, Парламентът наред с другото:

                           —

                           с разочарование отбеляза, че Сметната палата отново е открила отклонения в прилагането на правилата относно назначаването на служители и настоява Органът да прилага правилата относно процедурите за подбор с повече прозрачност,

                           —

                           изразява загриженост заради забелязаните от Сметната палата нередности в процедурите за възлагане на договори,

         Общи бележки относно по-голямата част от агенциите на ЕС, за които се изисква индивидуално освобождаване от отговорност

               1.

               Счита, че непрекъснато нарастващият брой на общностните агенции и дейностите на някои от тях като че ли не формират част от цялостната политическа рамка, че областта на компетенции на някои агенции невинаги отразява действителните потребности на Съюза и очакванията на гражданите и отбелязва, че като цяло агенциите невинаги имат добра репутация, нито добри отзиви в печата;

               2.

               Поради това приканва Комисията да определи цялостна политическа рамка относно създаването на нови общностни агенции и да представя анализ на разходите и ползите, преди да се създаде нова агенция, като непрекъснато следи да се избягва всяко дублиране на дейности с други агенции или с областта на компетенции на други европейски организации;

               3.

               Приканва Сметната палата да дава становище по анализа на разходите и ползите, преди Парламентът да вземе решение;

               4.

               Приканва Комисията да представя на всеки пет години анализ на добавената стойност на всяка съществуваща агенция; приканва всички заинтересовани институции при отрицателна оценка на добавената стойност на дадена агенция да предприемат необходимите мерки, като преформулират мандата на съответната агенция или я закрият;

               5.

               Предвид нарастващия брой регулаторни агенции изразява съжаление, че преговорите по проекта на институционално споразумение за оперативната рамка на тези агенции все още не са приключили и приканва компетентните служби на Сметната палата и Комисията да направят всичко възможно за бързо сключване на такова споразумение;

               6.

               Отбелязва, че бюджетната отговорност на Комисията налага необходимост от по-тясно обвързване на агенциите с Комисията; приканва Комисията и Съвета да вземат всички необходими мерки за предоставяне на блокиращо малцинство на Комисията в надзорните органи на регулаторните агенции до 31 декември 2007 г. и да предвидят такова малцинство от самото начало при създаването на нови агенции;

               7.

               Приканва Сметната палата да добави към годишния си доклад допълнителна глава, посветена на всички агенции, подлежащи на освобождаване от отговорност във връзка с изпълнението на бюджета по отчетите на Комисията, така че да предостави много по-ясна представа за използването на средствата на ЕС от агенциите;

               8.

               Припомня принципа, съгласно който всички общностни агенции, независимо дали субсидирани или не, подлежат на освобождаване от отговорност от Парламента във връзка с изпълнението на бюджета, дори и в случай че в учредителните им актове са предвидени органи, които вземат решение за такова освобождаване от отговорност;

               9.

               Приканва Сметната палата да извърши одит за добро финансово управление на всички агенции и да докладва за това пред съответните комисии на Парламента, включително Комисията по бюджетен контрол;

               10.

               Отбелязва, че броят на агенциите непрекъснато расте и че в съответствие с политическата отговорност на Комисията за функционирането на агенциите, която далеч надхвърля чисто логистичната подкрепа, е налице все по-голяма необходимост генералните дирекции на Комисията, които отговарят за създаването и наблюдението на агенциите, да разработят единен подход към агенциите; счита, че изграждането на структура, подобна на създадената от агенциите за координиране между заинтересованите генерални дирекции, би могла да бъде един прагматичен начин за постигане на напредък по установяването от Комисията на единен подход по всички въпроси, свързани с агенциите;

               11.

               Приканва Комисията да подобри административната и техническата помощ за агенциите, като се отчита нарастващата сложност на административните правила и техническите проблеми на Общността;

               12.

               Отбелязва липсата на дисциплинарни органи във всички общностни агенции и приканва службите на Комисията да вземат необходимите мерки за създаване на такъв механизъм;

               13.

               Приветства значителните подобрения в координацията между агенциите на ЕС, които им позволяват да решават повтарящите се проблеми и правят сътрудничеството с Комисията и Парламента по-ефективно;

               14.

               Счита, че мярката, предприета от редица агенции, за създаване на обща услуга за поддръжка, целяща да приведе компютърните системи за финансово управление в съответствие с тези на Комисията, трябва да се продължи и разшири;

               15.

               Призовава агенциите да подобрят сътрудничеството си и съизмерването си с другите субекти в съответната област; насърчава Комисията да приеме мерките, които счита за необходими, за да подпомогне агенциите да подобрят репутацията си и да популяризират своята дейност;

               16.

               Призовава Комисията да излезе с предложение за хармонизиран формат на ежегодното отчитане на агенциите и да разработи показатели за постигнатите резултати, което да позволи сравнение на ефикасността им;

               17.

               Приканва агенциите в началото на всяка година да представят показатели за работата, по които могат да бъдат оценявани;

               18.

               Приканва всички агенции все повече да използват цели, които са конкретни, измерими, постижими, реалистични и срочни (SMART), което би трябвало да доведе до по-реалистично планиране и постигане на целите;

               19.

               Изразява съгласие със Сметната палата, че Комисията също носи отговорност за (финансовото) управление на агенциите; следователно настоятелно приканва Комисията да наблюдава и при необходимост да насочва и да подпомага ръководните органи на различните агенции, особено във връзка с правилното прилагане на тръжни процедури, процедури по прозрачност на назначенията, добро финансово управление (понижено разходване и завишено бюджетиране) и преди всичко правилното прилагане на правилата относно рамката за вътрешен контрол;

               20.

               Счита, че работните програми на агенциите трябва да отразяват техния принос от оперативна и количествена гледна точка и че трябва да се отделя необходимото внимание на стандартите на Комисията за вътрешен контрол;

         Конкретни бележки

               21.

               Отбелязва, че финансовата 2005 година се отличава със значително неизпълнение на бюджета — с усвояване само на 80 % от бюджетните кредити за поети задължения и плащания; счита, че Органът трябва да положи сериозни усилия, за да подобри използването на кредитите, които са му поверени за постигане на целите;

               22.

               Изразява дълбоко съжаление поради факта, че промените, които Парламентът предложи чрез изменения в щатното разписание, не бяха зачетени, и поради обстоятелството, че Органът е възстановил първоначално предвидените в проектобюджета степени за 19 длъжности, без да информира за това Парламента;

               23.

               Отбелязва, че не е въведено управление, основано на дейности, въпреки че финансовият регламент на Органа предвижда въвеждането му по модела, приложен при общия бюджет, с цел да се позволи по-добро проследяване на изпълнението;

               24.

               Изказва съжаление относно факта, че Органът не е извършил анализ на риска и не е въвел официални системи и процедури за вътрешен контрол, които да следва, и го приканва да направи това възможно най-скоро;

               25.

               Отбелязва по отношение на назначаването на служители, че Органът е отхвърлил кандидати по критерии, които се различават от предвидените в обявленията за незаети длъжности, и освен това не е спазил разпоредбите на правилника относно степента на членовете на комисията по подбора по отношение на длъжностите, които трябва да бъдат заети; настоява за стриктно прилагане на съответните критерии и за ефективна проверка на реалния доказателствен характер на представените от кандидатите документи в подкрепа на кандидатурите им;

               26.

               Отбелязва, че Органът е имал затруднения при наемането на висококвалифициран научен персонал в Парма;

               27.

               Изказва съжаление, че по време на извършените одити са разкрити значителен брой отклонения при възлагането и сключването на договори; приканва Органа да предприеме неотложни действия за засилване на системата за вътрешен контрол;

               28.

               Отбелязва, че сградите, предназначени за постоянно седалище на Органа, все още не са налични, и че по този начин Органът е бил принуден да наеме и приспособи временни помещения (разход през 2005 г. приблизително 3 500 000 EUR); приканва Органа заедно с Комисията да изяснят тази ситуация с националните органи, по-специално с оглед получаване на евентуална финансова компенсация.

      (1)  ОВ C 266, 31.10.2006 г., стр. 22.

      (2)  ОВ C 312, 19.12.2006 г., стр. 42.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 31, 1.2.2002 г., стр. 1. Регламент, последно изменен с Регламент (EО) № 575/2006 (ОВ L 100, 8.4.2006 г., стр. 3).

      (5)  ОВ L 357, 31.12.2002 г., стр. 72.

      (6)  ОВ L 340, 6.12.2006 г., стр. 134.


title: 2012/428/ЕС: Решение на Съвета от 23 юли 2012 година за подписване, от името на Европейския съюз, на Споразумение между Европейския съюз и Украйна за изменение на Споразумението между Европейската общност и Украйна за улесняване на издаването на визи

text:
               26.7.2012

               BG

               Официален вестник на Европейския съюз

               L 199/1

         РЕШЕНИЕ НА СЪВЕТА
   от 23 юли 2012 година
   за подписване, от името на Европейския съюз, на Споразумение между Европейския съюз и Украйна за изменение на Споразумението между Европейската общност и Украйна за улесняване на издаването на визи
   (2012/428/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Споразумението между Европейската общност и Украйна за улесняване на издаването на визи (1) влезе в сила на 1 януари 2008 г.

               (2)

               На 11 април 2011 г. Съветът упълномощи Комисията да започне преговори с Украйна за изменение на посоченото Споразумение между Европейската общност и Украйна за улесняване на издаването на визи. Преговорите приключиха успешно с парафирането, през февруари 2012 г., на Споразумение между Европейския съюз и Украйна за изменение на Споразумението между Европейската общност и Украйна за улесняване на издаването на визи (наричано по-долу „споразумението“).

               (3)

               Споразумението следва да бъде подписано при условие за сключването му.

               (4)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (2); следователно Обединеното кралство не участва в неговото приемане и не е обвързано от него, нито от неговото прилагане.

               (5)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (3); следователно Ирландия не участва в неговото приемане и не е обвързана от него, нито от неговото прилагане.

               (6)

               В съответствие с членове 1 и 2 от Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението между Европейския съюз и Украйна за изменение на Споразумението между Европейската общност и Украйна за улесняване на издаването на визи се разрешава от името на Съюза при условие за сключването на посоченото споразумение (4).
   Член 2
   Председателят на Съвета се оправомощава да посочи лицето(ата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 23 юли 2012 година.

            За Съвета

            Председател

         C. ASHTON

      (1)  ОВ L 332, 18.12.2007 г., стр. 68.

      (2)  ОВ L 131, 1.6.2000 г., стр. 43.

      (3)  ОВ L 64, 7.3.2002 г., стр. 20.

      (4)  Текстът на споразумението ще бъде публикуван заедно с решението за сключването му.


title: Решение на Комисията от 28 февруари 2006 година за създаване на група от висши национални експерти по регулирането

text:
Важна правна забележка

|

32006D0210

Официален вестник n° L 076 , 15/03/2006 стр. 0003 - 0005 Официален вестник n° L 118 , 08/05/2007 стр. 0439 - 0441

		20060228Решение на Комисиятаот 28 февруари 2006 годиназа създаване на група от висши национални експерти по регулирането(2006/210/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като има предвид, че:(1) На 16 март 2005 г. Комисията прие съобщение, озаглавено "По-добро регулиране за растеж и работни места в Европейския съюз" [1], в което обявява намерението си да създаде през 2005 г. група от висши национални експерти по регулирането, за да улесни разработването на по-добри регулаторни мерки както на национално равнище, така и на равнище ЕС.(2) Групата следва да консултира Комисията по въпросите на подобреното регулиране като цяло; тя не дава становища по инициативи или проекти във връзка с разработването на конкретни законодатели предложения.(3) Групата следва да е съставена от висши национални експерти, назначени от Комисията по предложение на държавите-членки, и да е отворена за наблюдатели от присъединяващите се страни.(4) Следователно следва да бъде създадена група от висши национални експерти по регулирането и да бъде разработен правилник за устройството и дейността на групата,РЕШИ:Член 1Комисията създава експертна група с наименование "Група от висши национални експерти по регулирането", наричана по-долу "групата".Член 2ЗадачиКомисията може да се консултира с групата по всички въпроси, които се отнасят до подобряването на регулаторната политика и разработването на свързани с нея мерки както на национално равнище, така и на равнище ЕС.Групата има следните задачи:- да осигурява ефективна връзка между Комисията и най-важните държавни органи, за да подпомогне Комисията в подобряването на регулаторната среда за предприятията, производствата, потребителите, социалните партньори и гражданите като цяло;- да допринася за разпространението на добрата практика, разработвана както на равнището на ЕС, така и на национално равнище за подобряване на регулирането в рамките на ЕС;- да укрепва сътрудничеството между Комисията и държавите-членки за подобряване на регулирането на национално равнище; по-специално, да проверява съвместно как се приема и изпълнява законодателството на ЕС от държавите-членки (т.е. въвеждането на допълнителни изисквания или процедури в хода на неговото транспониране);- да допринася за разработването на съгласувана система от общи показатели за наблюдение на напредъка по отношение на качеството на регулаторната среда както на равнището на ЕС, така и на равнище държави-членки на ЕС, като основа за сравнителен анализ в рамките на националните програми за изпълнение на Лисабонската стратегия;- да консултират Комисията по въпросите на подобряването на регулирането, и по-специално: опростяване, оценка на икономическото, социалното и екологичното въздействие, включително административните разходи, както и различните възможни видове регулиране.Член 3Състав — назначаване1. Комисията възлага на главния секретар да назначи членовете на групата въз основа на предложените от държавите-членки кандидати.2. Групата е съставена от по един или в изключителни случаи [2] двама членове от всяка държава-членка. Главният секретар на Комисията може да назначава заместници по предложение на държавите-членки, които да заместват членовете, които отсъстват или не са в състояние да изпълняват задълженията си.3. Прилагат се следните разпоредби:- членовете да бъдат висши длъжностни лица с опит в съответната област и да са представители на държавен орган,- членовете се назначават за едногодишен мандат, който може да бъде удължен. Те остават в състава на групата до тяхната подмяна или до изтичане на мандата им,- членовете, които вече не са в състояние да допринасят ефективно към разискванията в групата, подават оставка, които не спазват условията по първо или второ тире от настоящия член или член 287 от Договора за създаване на Европейската общност, могат да бъдат заменени за срока до изтичане на мандата им,- имената на назначените членове се публикуват на интернет страницата на Комисията.Член 4Дейност1. Групата се председателства от Комисията.2. Съгласувано с Комисията може да се създават подгрупи за разглеждане на конкретни въпроси съгласно правилника за устройството и дейността на групата; те се разпускат, след като изпълнят задачата си.3. Председателят може да кани експерти със специализирани познания по точките от дневния ред и наблюдатели, включително от присъединяващите се страни [3], да присъстват на заседания на групата или на подгрупите, когато това е полезно и/или необходимо.4. Информацията, получена чрез участие в разискванията на групата или подгрупите, не може да се разкрива, ако Комисията изисква тя да остане поверителна.5. Групата и подгрупите обикновено заседават на някои от местата, където Комисията и нейните отдели разполагат с помещения в съответствие с разработените от групата процедури и график. Секретариатът се осигурява от Комисията.6. Групата приема процедурен правилник на основата на стандартните процедурни правилници, приети от Комисията [4].7. Комисията осигурява секретарска подкрепа на групата и на подгрупите, създадени съгласно член 4, параграф 2 от настоящото решение.8. Комисията може да публикува в Интернет на работния/те език/ци на групата резюмета, заключения или частични заключения или работни документи на групата. Работните документи се публикуват в съответствие с наличието на различните езикови версии.Член 5Разходи за заседаниятаКомисията възстановява пътните и при необходимост дневните разходи на членовете, експертите и наблюдателите във връзка с дейността на групата в съответствие с вътрешните правила на Комисията за възнагражденията на външните експерти. Комисията възстановява разходите за един член на групата от висши национални експерти по регулирането от всяка държава-членка. Членовете не получават възнаграждение за изпълнението на своите задължения.Разходите за заседанията се възстановяват в рамките на годишния бюджет на групата, определен от съответните служби на Комисията.Член 6Влизане в силаНастоящото решение влиза в сила в деня на приемането му от Комисията. То се прилага до 31 декември 2009 г.Съставено в Брюксел на 28 февруари 2006 година.За КомисиятаПредседателJosé Manuel Barroso[1] СОМ(2005) 97 окончателен, 16.3.2005 г.[2] Двама членове от една държава-членка могат да бъдат назначени от Комисията, ако на равнището на националната администрация в държавата-членка има поделяне на компетенциите.[3] Експерти от присъединяващите се страни, които са подписали Договора за присъединяване в съответствие със съобщението "Към разширен Европейски съюз — стратегически доклад и доклад на Европейската комисия за напредъка към присъединяване на всяка от страните кандидатки" от 9 октомври 2002 г. (СОМ(2002) 700 окончателен) и член 7 от Решение С(2005) 874 на Комисията от 24 март 2005 г. за засилване на постепенното интегриране на присъединяващите се страни в структурите на Общността.[4] Виж приложение III към СЕК(2005) 1004, приет от Комисията на 27 юли 2005 г.--------------------------------------------------


title: Решение 2013/144/ОВППС на Съвета от 21 март 2013 година за изменение на Решение 2011/172/ОВППС относно ограничителни мерки, насочени срещу определени лица, образувания и органи с оглед на положението в Египет

text:
               22.3.2013

               BG

               Официален вестник на Европейския съюз

               L 82/54

         РЕШЕНИЕ 2013/144/ОВППС НА СЪВЕТА
   от 21 март 2013 година
   за изменение на Решение 2011/172/ОВППС относно ограничителни мерки, насочени срещу определени лица, образувания и органи с оглед на положението в Египет
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 21 март 2011 г. Съветът прие Решение 2011/172/ОВППС (1).

               (2)

               Въз основа на преглед на Решение 2011/172/ОВППС срокът на ограничителните мерки следва да бъде удължен до 22 март 2014 г.

               (3)

               Решение 2011/172/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 5, втора алинея от Решение 2011/172/ОВППС се заменя със следното:

      „Настоящото решение се прилага до 22 март 2014 г.“.

   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 21 март 2013 година.

            За Съвета

            Председател

         P. HOGAN

      (1)  ОВ L 76, 22.3.2011 г., стр. 63.


title: 2008/271/ЕО: Решение на Съвета от 25 февруари 2008 година за подписване и временно прилагане на Втори допълнителен протокол към Споразумението за икономическо партньорство, политическа координация и сътрудничество между Европейската общност и нейните държави-членки, от една страна, и Мексиканските съединени щати, от друга страна, във връзка с присъединяването на Република България и Румъния към Европейския съюз

text:
               28.3.2008

               BG

               Официален вестник на Европейския съюз

               L 86/27

      РЕШЕНИЕ НА СЪВЕТА

   от 25 февруари 2008 година
   за подписване и временно прилагане на Втори допълнителен протокол към Споразумението за икономическо партньорство, политическа координация и сътрудничество между Европейската общност и нейните държави-членки, от една страна, и Мексиканските съединени щати, от друга страна, във връзка с присъединяването на Република България и Румъния към Европейския съюз
   (2008/271/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 57, параграф 2, член 71, член 80, параграф 2, член 133, параграфи 1 и 5 и член 181, във връзка с член 300, параграф 2, първа алинея и член 300, параграф 3, първа алинея от него,
   като взе предвид Акта за присъединяване от 2005 г., и по-специално член 6, параграф 2 от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               Вторият допълнителен протокол към Споразумението за икономическо партньорство, политическа координация и сътрудничество между Европейската общност и нейните държави-членки, от една страна, и Мексиканските съединени щати, от друга страна, беше подписано от името на Европейската общност и нейните държави-членки на 21 февруари 2007.

               (2)

               Вторият допълнителен протокол следва да бъде одобрен,

         РЕШИ:
   Член 1
   Вторият допълнителен протокол към Споразумението за икономическо партньорство, политическа координация и сътрудничество между Европейската общност и нейните държави-членки, от една страна, и Мексиканските съединени щати, от друга страна, във връзка с присъединяването на Република България и Румъния към Европейския съюз, се одобрява от името на Европейската общност и нейните държави-членки.
   Текстът на Втория допълнителен протокол е приложен към настоящото решение (1).
   Член 2
   Председателят на Съвета извършва нотификацията, предвидена в член 5 на Втория допълнителен протокол.

      Съставено в Брюксел на 25 февруари 2008 година.

            За Съвета

            Председател

         A. VIZJAK

      (1)  ОВ L 141, 2.6.2007 г., стр. 69.


title: 2014/639/ЕС: Решение на Европейския съвет от 30 август 2014 година за назначаване на върховния представител на Съюза по въпросите на външните работи и политиката на сигурност

text:
               2.9.2014

               BG

               Официален вестник на Европейския съюз

               L 262/6

         РЕШЕНИЕ НА ЕВРОПЕЙСКИЯ СЪВЕТ
   от 30 август 2014 година
   за назначаване на върховния представител на Съюза по въпросите на външните работи и политиката на сигурност

      (2014/639/ЕС)

   ЕВРОПЕЙСКИЯТ СЪВЕТ,
   като взе предвид Договора за Европейския съюз, и по-специално член 18, параграф 1 от него,
   като има предвид, че:

               (1)

               С Решение 2009/950/ЕС на Европейския съвет, взето със съгласието на председателя на Комисията (1), oт 4 декември 2009 г. беше назначен върховният представител на Съюза по въпросите на външните работи и политиката на сигурност за периода до 31 октомври 2014 г.

               (2)

               В съответствие с член 17, параграф 7, трета алинея от Договора за Европейския съюз председателят, върховният представител на Съюза по въпросите на външните работи и политиката на сигурност и другите членове на Комисията колективно се подлагат на гласуване за одобрение от Европейския парламент.

               (3)

               Върховният представител на Съюза по въпросите на външните работи и политиката на сигурност следва да бъде назначен за периода от края на настоящия мандат на Комисията до 31 октомври 2019 г.

               (4)

               Новоизбраният председател изрази съгласие с назначаването на върховния представител на Съюза по въпросите на външните работи и политиката на сигурност,

         ПРИЕ НАСТОЯЩОТО РЕШЕНИЕ:
   Член 1
   Г-жа Federica MOGHERINI се назначава за върховен представител на Съюза по въпросите на външните работи и политиката на сигурност за периода от края на настоящия мандат на Комисията до 31 октомври 2019 г.
   Член 2
   Председателят на Европейския съвет уведомява г-жа Federica MOGHERINI за настоящото решение.
   Настоящото решение поражда действие в деня на уведомяването.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 30 август 2014 година.

            За Европейския съвет

            Председател

         H. VAN ROMPUY

      (1)  ОВ L 328, 15.12.2009 г., стр. 69.


title: Решение (EС) 2015/1947 на Съвета от 1 октомври 2015 година за сключване, от името на Европейския съюз, на Протокола за изменение на Маракешкото споразумение за създаване на Световната търговска организация

text:
               30.10.2015

               BG

               Официален вестник на Европейския съюз

               L 284/1

         РЕШЕНИЕ (EС) 2015/1947 НА СЪВЕТА
   от 1 октомври 2015 година
   за сключване, от името на Европейския съюз, на Протокола за изменение на Маракешкото споразумение за създаване на Световната търговска организация
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Световната търговска организация („СТО“) положи началото на кръга от търговски преговори от Доха, наричан „Програма за развитие от Доха“, през ноември 2001 г. Преговорите относно улесняването на търговията бяха започнати през юли 2004 г. въз основа на ангажимента за изясняване и подобряване на някои членове от Общото споразумение за митата и търговията от 1994 г. („ГАТТ 1994 г.“), а именно: член V (Свобода на транзита), член VIII (Такси и формалности, свързани с вноса и износа) и член X (Публикуване и администриране на търговски разпоредби), с цел допълнително да се ускори движението, вдигането и митническото оформяне на стоките, включително на транзитно преминаващите стоки. Освен това в мандата се предвижда приемането на разпоредби за ефективно сътрудничество между митническите или всички други подходящи органи по въпроси, свързани с улесняването на търговията и митническото съответствие.

               (2)

               Преговорите бяха водени от Комисията, която се консултираше със Специалния комитет, създаден по силата на член 207, параграф 3 от Договора.

               (3)

               На Деветата министерска конференция на СТО, която се състоя в Бали от 3 до 6 декември 2013 г., бе прието Министерското решение за улесняване на търговията, с което бяха приключени преговорите по Споразумението за улесняване на търговията, при условие че бъде направена правна редакция на текста. С Министерското решение бе създаден също така Подготвителният комитет по въпросите на улесняването на търговията, като на Общия съвет на СТО се възлага да приеме протокол за добавяне на споразумението като приложение 1А към Маракешкото споразумение за създаване на СТО, който да бъде открит за приемане от всеки от членовете на СТО в съответствие с неговите вътрешни процедури.

               (4)

               На своето заседание на 27 ноември 2014 г. Общият съвет на СТО прие Протокола за изменение на Маракешкото споразумение за създаване на Световната търговска организация („протокола“) и го откри за приемане от членовете на СТО.

               (5)

               Протоколът включва Споразумението за улесняване на търговията и ангажиментите на развиващите се страни, които са включени като приложение към посоченото споразумение. Значителен брой развиващи се страни вече са подали своите нотификации относно ангажиментите от категория А в съответствие с член 15, параграф 1 от Споразумението за улесняване на търговията. Комитетът по въпросите на улесняването на търговията ще получава нотификациите относно ангажиментите от категория А на най-слаборазвитите страни в съответствие с член 15, параграф 2 от Споразумението за улесняване на търговията и нотификациите относно ангажиментите от категории Б и В на развиващите се и на най-слаборазвитите страни в съответствие с член 16, параграф 5 от Споразумението за улесняване на търговията. Ангажиментите ще станат неразделна част от Споразумението за улесняване на търговията.

               (6)

               Протоколът следва да бъде одобрен от името на Съюза,

         ПРИЕ НАСТОЯЩОТО РЕШЕНИЕ:
   Член 1
   Протоколът за изменение на Маракешкото споразумение за създаване на Световната търговска организация се одобрява от името на Европейския съюз.
   Текстът на протокола е приложен към настоящото решение.
   Член 2
   Председателят на Съвета посочва лицето(ата), упълномощено(и) да депозира(т), от името на Съюза, акта за приемане, посочен в параграф 4 от протокола (1).
   Член 3
   Настоящият протокол не може да бъде тълкуван като предоставящ права или налагащ задължения, на които може да бъде направено пряко позоваване в съдилища и трибунали на Съюза или на дадена държава членка.
   Член 4
   Настоящото решение влиза в сила в деня на приемането му.

      Съставено в Люксембург на 1 октомври 2015 година.

            За Съвета

            Председател

         É. SCHNEIDER

      (1)  Датата на влизане в сила на протокола се публикува в Официален вестник на Европейския съюз от Генералния секретариат на Съвета.


title: 2009/658/ЕО: Решение на Европейския парламент от 23 април 2009 година относно приключването на сметките на Центъра за преводи за органите на Европейския съюз за финансовата 2007 година

text:
               26.9.2009

               BG

               Официален вестник на Европейския съюз

               L 255/148

      РЕШЕНИЕ НА ЕВРОПЕЙСКИЯ ПАРЛАМЕНТ

   от 23 април 2009 година
   относно приключването на сметките на Центъра за преводи за органите на Европейския съюз за финансовата 2007 година
   (2009/658/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Центъра за преводи за органите на Европейския съюз за финансовата 2007 година (1),

               —

               като взе предвид доклада на Сметната палата относно окончателните годишни отчети на Центъра за преводи за органите на Европейския съюз за финансовата 2007 година, придружен от отговорите на Центъра (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 2965/94 на Съвета от 28 ноември 1994 г. относно създаване на Център за преводи за органите на Европейския съюз (4), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0178/2009),

               1.

               Отбелязва, че окончателните годишни отчети на Центъра за преводи за органите на Европейския съюз са приложени към доклада на Сметната палата.

               2.

               Одобрява приключването на сметките на Центъра за преводи за органите на Европейския съюз за финансовата 2007 година.

               3.

               Възлага на своя председател да предаде настоящото решение на директора на Центъра за преводи за органите на Европейския съюз, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 42.

      (2)  ОВ C 311, 5.12.2008 г., стр. 116.

      (3)  ОВ L 248, 16.9.2002 г., стр. 1.

      (4)  ОВ L 314, 7.12.1994 г., стр. 1.

      (5)  ОВ L 357, 31.12.2002 г., стр. 72.


title: Решение на Съвета от 25 март 2002 година относно завършването на консултациите с Либерия по членове 96 и 97 от Споразумението за партньорство АКТБ-ЕО

text:
Важна правна забележка

|

32002D0274

Официален вестник n° L 096 , 13/04/2002 стр. 0023 - 0026 специално чешко издание глава 11 том 41 стр. 63  - 66 специално испанско издание глава 11 том 41 стр. 63  - 66 специално унгарско издание глава 11 том 41 стр. 63  - 66 специално литвийско издание глава 11 том 41 стр. 63  - 66 LV.ES глава 11 том 41 стр. 63  - 66 MT.ES глава 11 том 41 стр. 63  - 66 PL.ES глава 11 том 41 стр. 63  - 66 SK.ES глава 11 том 41 стр. 63  - 66 специално словенско издание глава 11 том 41 стр. 63  - 66

		20020325Решение на Съветаот 25 март 2002 годинаотносно завършването на консултациите с Либерия по членове 96 и 97 от Споразумението за партньорство АКТБ-ЕО(2002/274/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално на член 300, параграф 2 втората алинея, от него,като взе предвид вътрешното споразумение за мерките, които да бъдат предприети, и процедурите, които да бъдат следвани за изпълнение на Споразумението за партньорство АКТБ-ЕО [1], прилагащо се временно съгласно решение на представителите на правителствата на държавите-членки от 18 септември 2000 г., и по-специално член 3 от него,като взе предвид предложението на Комисията,като има предвид, че:(1) В някои случаи правителството на Либерия е действало по начин, довел до невъзможност да изпълнява задълженията си съгласно основните елементи на член 9 от Споразумението за партньорство АКТБ-ЕО. Също така то е действало в разрез с изискванията за добро управление, което е видно от установените сериозни случаи на корупция.(2) На 9 ноември 2001 г. се проведоха консултации с Либерия съгласно членове 96 и 97 от Споразумението за партньорство АКТБ-ЕО. Либерийските власти обясниха гледната си точка и поеха някои задължения, по-специално в областта на човешките права, демократичните принципи, принципите на правовата държава и доброто управление.(3) В последно време бяха предприети някои стъпки в положителна насока, що се касае до изпълнението на тези задължения. Въпреки това, все още е необходимо да бъдат предприети по-съществени действия за изпълнението на поетите задължения, както и за постоянство при изпълнението им,РЕШИ:Член 1Завършват се консултациите с Либерия по членове 96 и 97 от Споразумението за партньорство АКТБ-ЕО.Член 2Уточнените в приложеното проектописмо мерки се приемат за подходящи по смисъла на член 96, параграф 2, буква в) и на член 97, параграф 3 от Споразумението за партньорство АКТБ-ЕО. Срокът на валидност на тези мерки е 2 години след датата на приемане на решението от Съвета.Член 3Настоящото решение влиза в сила в деня на приемането му.Член 4Настоящото решение се публикува в Официален вестник на Европейските общности.Съставено в Брюксел на 25 март 2002 година.За СъветаПредседателA. M. Birulés y Bertrán[1] ОВ L 317, 15.12.2000 г., стр. 376.--------------------------------------------------20020325ПРИЛОЖЕНИЕПРОЕКТОПИСМО ДО МИНИСТЪРА НА ВЪНШНИТЕ РАБОТИБрюксел, …Негово превъзходителство г-н Monie CAPTANМинистър на външните работиЛиберияУважаеми г-н Министър,Европейският съюз отдава голяма значимост на разпоредбите на член 9 от Споразумението за партньорство АКТБ-ЕО. Като основни елементи от споразумението за партньорство, зачитането на човешките права, демократическите институции и принципът на правовата държава, както и доброто управление, като фундаментален елемент, представляват основата на нашите отношения.Затова, Европейският съюз е загрижен от информацията за злоупотреба с човешките права след края на гражданската война, както и от очевидната безнаказност на действията на органите на държавната сигурност при техните контакти с цивилни. Отсъствието на активност на политическата опозиция в държавата, особено до изборите през 2003 г. и съобщенията за ограничаване на свободата на словото също са въпроси от голямо значение. Европейският съюз също така е дълбоко загрижен от липсата на прозрачност в системата за публична отчетност и от рисковете за сериозна корупция, по-специално при управлението на природните ресурси и използването на монополите. Освен това, предложената от Либерия помощ на Обединения революционен фронт (ОРФ) на Сиера Леоне, който е обвинен в големи нарушения на човешките права в Сиера Леоне, принудиха Европейския съюз да подкрепи санкциите, предприети от Съвета за сигурност на ООН през март 2001 г.По тази причина, с оглед на подробна оценка на ситуацията и намирането на начин за справяне с нея, на 23 юли 2001 г. Съветът на Европейският съюз взе решение да започне консултации с либерийското правителство съгласно членове 96 и 97 от Споразумението за партньорство АКТБ-ЕО.Откриващата среща на консултациите се проведе в Брюксел на 9 ноември 2001 г. Бяха поставени някои ключови въпроси; представена беше гледната точка на либерийското правителство и то пое ред задължения, както следва:- систематично да предприема съдебни разследвания всеки път, когато има сериозни и потвърдени сведения, че членове на въоръжените сили са участвали в актове на насилие срещу цивилни граждани, включително в зоната на военни действия в окръг Lofa,- да разшири областта на действие на програмата за обучение по човешки права до целия персонал в държавната сигурност,- да преразгледа релевантното законодателство с оглед създаването на достойна за доверие независима комисия по човешките права, в която да участват представители на гражданското общество,- да преразгледа релевантното законодателство с цел да се създаде достойна за доверие независима национална помирителна комисия, в която да участват представители на гражданското общество,- да продължи да насърчава връщането на ключови опозиционни лидери, особено посредством оттегляне на обвиненията срещу тях; да гарантира личната им защита,- да бъде спрян тормозът върху членове на неправителствени организации и журналисти за техни изказвания срещу правителството, което трябва публично да поеме отговорността по подходящ начин,- процедурите по предоставяне на лицензи за късовълново предаване да бъдат опростени и ускорени; да се преразгледа законът с цел неговото изменение, както и да се преразгледат казусите с Radio Veritas и Star Radio по тяхна молба,- да преразгледа релевантното законодателство с цел да създаде достойна за доверие независима избирателна комисия, която да бъде в тесни консултации с основните политически партньор,- да се обновят органите за съдебно преразглеждане, така че да могат да съветват и да извършват независими препоръки към правителството,- да се изплаща подходящо възнаграждение и допълнителни разходи на публичната администрация, по-специално по отношение на функционирането на управлението на правосъдието,- да се извършва прозрачно отчитане на приходите от комунални услуги и парадържавните приходи, включително и тези от лесовъдството,- да се заеме с либерализация на горивния и оризопроизводствения отрасли с цел да се гарантира свободната конкуренция и прозрачността,- да се съобразява с исканията на ООН по отношение на обвързаността на Либерия с конфликта в Сиера Леоне и по-специално в смисъл на прекъсване на всички връзки с ОРФ.Също така страните се съгласиха да се провежда интензивен диалог с либерийските власти по различни въпроси, възникнали по време на консултационните срещи, с цел да се приключат консултациите. Понастоящем този процес е приключил. Той беше фокусиран върху възможните мерки, предложени от самото правителство, които да се предприемат за изпълнение на поетите задължения.Либерийските власти показаха желание за напредък по различните въпроси, повдигнати от Европейския съюз. По-специално се приветства това, че:- в последно време бяха започнати съдебни разследвания на няколко от членовете на държавната сигурност във връзка с тяхната замесеност в случаи, изразяващи се в нарушения на човешките права,- подготвя се план за разширяване на областта на действието на обучението по човешки права до целия персонал на държавната сигурност,- подготвя се преразглеждане на съществуващите комисия за човешките права и помирителната комисия; що се касае до помирителната комисия, за юли 2002 г. беше обявено провеждането на национален форум, на който ще бъдат поканени всички лидери на опозицията,- президентът Тейлър публично прикани опозиционните лидери да се завърнат в Либерия, като заяви, че сигурността им ще бъде гарантирана,- планира се подсилване и разширяване на избирателните комисии,- Radio Veritas ще получи обратно лиценза си за късовълново предаване; Star Radio ще възобнови работата си; късовълновите предавателни инсталации ще бъдат предоставени на политици от опозицията през целия предизборен период,- ще бъде възобновено действието на ведомството за съдебно преразглеждане ("Комитет по съдебни реформи"),- планират се мерки за подобряване на публичното управление на фискални приходи от лесовъдството и морското дело,- подготовката на допълнителна либерализация на оризопроизводствения отрасъл, като доминиращата позиция на основния вносител намалява,- принципът на външните одити на парадържавните агенции и на правителствени финансови институции е приет.В по-общ план правителството заяви, че ще подкрепи фундаменталните права на всички граждани и жители на Либерия.Въпреки това обаче, следните въпроси продължават да са причина за загриженост, въпреки вече поетите задължения:- положението на човешките права все още може да бъде подобрено,- с оглед на предстоящите избори през 2003 г., все още няма достатъчно гаранции за това, че всички кандидати ще бъдат третирани равнопоставено,- не е създадена прозрачност в управлението на публичните сметки, особено що се касае до приходите от горивния, дървообработващия и оризопроизводствения отрасли.Освен това, Европейският съюз призовава либерийските власти да продължат усилията си да спазят исканията на Обединените нации по отношение на връзките си с ОРФ в Сиера Леоне.В светлината на горепосоченото Европейската общност и нейните държави-членки решиха да приключат консултациите, провеждани съобразно членове 96 и 97 от Споразумението за партньорство АКТБ-ЕО. До вземането на трайни мерки за изпълнение на поетите задължения, касаещи зачитането на правата на човека, демокрацията, принципът на правовата държава и принципите на доброто управление, беше решено да се поддържа политически диалог, както и да се предостави директна помощ, заедно с подготовката за изборите. Съгласно постигнатия напредък и под условие, Европейският съюз постепенно ще разшири сътрудничеството си.По-специално, Европейският съюз приканва либерийското правителство в близко бъдеще, въз основа на договорен работен план, да предприеме следните мерки:- да осигури независимото функциониране на ефективна и ефикасна съдебна система,- да проведе независим външен одит на правителствените финансови институции и парадържавни агенции,- да гарантира ефективно личната сигурност и свободата на движението на опозиционните лидери в Либерия,- да създаде независима и ефективна комисия по човешките права,- да проведе програма за обучение по човешки права, чието действие да се разшири до целия персонал на държавната сигурност,- да създаде независима и достойна за доверие помирителна комисия, отговорна за организирането и надзорната дейност на форума за помирение (юли 2002 г.),- да осъществи на практика решенията, взети по отношение на разширяването на достъпа до късовълновото предаване,- да създаде независима и достойна за доверие избирателна комисия,- да премахне монопола върху вноса на горива.Очаква се тези стъпки да бъдат част от една по-обща тенденция към подобряване на човешките права, демокрацията, принципа на правовата държава и доброто управление в Либерия, което значи:- по-добро положение на човешките права и ефективна борба с безнаказаността,- постоянно насърчаване и гарантиране на свободата на пресата,- организацията на свободни и законни избори през 2003 г., в съответствие с международните стандарти, като всички опозиционни лидери участват равнопоставено с кандидата на партията, заемаща в момента властта,- увеличена прозрачност в начина на издаване на публични концесии и лицензи, както и за постъпилите от тях приходи.Освен това се очаква, че в най-скоро време ще бъде счетено, че действията на Либерия съответстват с исканията на Съвета за сигурност на ООН по отношение на положението в Сиера Леоне.Що се касае до приложението на помощта, Общността взе решение да вземе следните мерки, по смисъла на член 96, параграф 2, буква в) и на член 97, параграф 3:- ще бъде осигурено постоянно наблюдение посредством близък политически диалог, в който участват председателствата на Европейския съюз и Европейската комисия, както и шестмесечни политически прегледи,- осъществяването на практика на текущи проекти, финансирани по член 72 от Споразумението за партньорство АКТБ-ЕО, в момента възлизащи на 25 милиона EUR, чиято цел да посрещне нуждите на разселените лица, ще продължи,- приносът към регионални проекти, операциите от хуманитарно естество, търговското сътрудничество и свързаните с търговията преференции няма да бъдат засегнати,- може да се осигури институционална подкрепа, която да помогне за осъществяването на практика на мерките, взети с цел да се изпълнят поетите в рамките на консултациите ангажименти,- 8-ата национална индикативна програма (НИП) на ЕФР в момента се подготвя; нейното финансиране ще бъде разделено на две вноски: първата от тях ще покрие изграждането на институции и директната помощ за населението и втора, по-структурирана помощ. Подписването на договора за програмата и прилагането на практика на първата вноска ще бъде свързано с действителния напредък, извършен във възстановяването на ефективните демократични структури и в подобряването на управлението на публичните финанси. Прилагането на втората вноска в практиката е условно в зависимост от провеждането на свободен и справедлив изборен процес през 2003 г., от подобряването на политическото положение и от добрата управленска ситуация,- помощта за подготовката на изборния процес ще бъде предоставена в зависимост от съобразността с нормалните условия за провеждането на свободни и честни избори,- обявяването на 9-ата сума по ЕФР ще бъде извършено след провеждането на свободни и справедливи избори,- Комисията ще продължи да изпълнява функцията на национална оторизираща служба от името на последната до разходването на практика на втората вноска от 8-ата НИП на ЕФР.Европейският съюз ще продължи да следи отблизо положението в Либерия. Предлагаме, въз основа на член 8 от Споразумението за партньорство АКТБ-ЕО, усиленият политически диалог да продължи.С почит,За Комисията…За Съвета…--------------------------------------------------


title: 2010/805/ЕС: Решение на Европейския парламент и на Съвета от 15 декември 2010 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/004 PL/Wielkopolskie Automotive, подадено от Полша)

text:
               28.12.2010

               BG

               Официален вестник на Европейския съюз

               L 342/17

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 15 декември 2010 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/004 PL/Wielkopolskie Automotive, подадено от Полша)
   (2010/805/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел да предоставя допълнителна подкрепа на работниците, съкратени в резултат от значими структурни промени в световната търговия поради глобализацията, и да ги подпомага при повторното им интегриране на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, така че да включва подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишен таван от 500 милиона евро.

               (4)

               На 5 февруари 2010 г. Полша подаде заявление за мобилизиране на средства от ЕФПГ във връзка със съкращения в две предприятия, развиващи своята дейност в разделение 29 („Производство на автомобили, ремаркета и полуремаркета“) от NACE Revision 2 в регион на ниво NUTS II Wielkopolskie (PL41), и представени допълнителни данни, последните от които — на 6 юли 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 633 077 EUR.

               (5)

               Поради това ЕФПГ следва да бъде мобилизиран за предоставяне на финансово участие по заявлението, подадено от Полша,

         РЕШИХА:
   Член 1
   В рамките на общия бюджет на Европейския съюз за финансовата 2010 година Европейският фонд за приспособяване към глобализацията се мобилизира за отпускане на сумата от 633 077 EUR под формата на бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 15 декември 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.